รายได้โฆษณา YouTube แซงรายได้ทั้งบริษัท Netflix แล้ว
ผลประกอบการ Google และ YouTube ดีขนาดไหน ? มาดูกัน
2 ก.พ. 2565

รายได้โฆษณา YouTube แซงรายได้ทั้งบริษัท Netflix แล้ว /โดย ลงทุนแมน
เมื่อไม่กี่ชั่วโมงที่ผ่านมา บริษัท Alphabet เจ้าของ Google และ YouTube ได้ประกาศผลประกอบการประจำปี 2021
 
โดยในช่วงปีที่ผ่านมานี้ ทางบริษัทก็ได้รายงานว่ามีคนหันมาใช้ Google และ YouTube เพิ่มขึ้น รวมถึงบริการคลาวด์ก็เป็นส่วนสำคัญสำหรับการเติบโตในไตรมาสนี้ 
 
ทันทีที่ Alphabet ได้ประกาศผลประกอบการ มูลค่าบริษัทก็ได้ปรับตัวเพิ่มขึ้นทันที 9% 
หรือคิดเป็นมูลค่าที่เพิ่มขึ้นมากถึง 5.5 ล้านล้านบาท ภายในวันเดียว
 
แล้วผลประกอบการ Google และ YouTube ดีขนาดไหน ? มาดูกัน
 
บริษัท Alphabet ในไตรมาสที่ 4 ปี 2021
รายได้ 2.5 ล้านล้านบาท เพิ่มขึ้น 32% 
กำไร 6.9 แสนล้านบาท เพิ่มขึ้น 36%
 
ถ้าเรามาดูผลประกอบการทั้งปี
รายได้ 8.6 ล้านล้านบาท เพิ่มขึ้น 41%
กำไร 2.5 ล้านล้านบาท เพิ่มขึ้น 89%
 
โดยสัดส่วนรายได้ของบริษัทในไตรมาสล่าสุดแบ่งออกเป็น
 
- รายได้จากค่าโฆษณา 
เช่น โฆษณาบนแพลตฟอร์ม Google และ YouTube 81.3%
 
- รายได้ที่ไม่ใช่ค่าโฆษณา 
เช่น YouTube Premium และอุปกรณ์ฮาร์ดแวร์ Google Nest 10.8%
 
- รายได้จากธุรกิจคลาวด์ 
เช่น Google Drive และ Google Suite 7.4%
 
- อื่น ๆ 0.5%
 
เราลองมาดู การเติบโตรายได้จากค่าโฆษณา ซึ่งเป็นส่วนที่มากที่สุดจากรายได้ทั้งหมดกันก่อน
แบ่งได้เป็น 
 
- Google Search และอื่น ๆ 1.4 ล้านล้านบาท เพิ่มขึ้น 36%
- YouTube ads 2.9 แสนล้านบาท เพิ่มขึ้น 25%
- Google Network เช่น บริการ AdMob, Google Ad Manager 3.1 แสนล้านบาท เพิ่มขึ้น 26%
 
จะเห็นได้ว่าในไตรมาสนี้ “Google Search” มีอัตราการเติบโตสูงที่สุด 
แซงหน้ากลุ่ม YouTube ads ที่ก่อนหน้านี้มีอัตราการเติบโต
ไม่ต่ำกว่า 40% ต่อเนื่องมาตั้งแต่ปลายปี 2020
 
อีกเรื่องที่ใครหลายคนอาจจะยังไม่ทันสังเกต ก็คือ YouTube ads หรือเฉพาะโฆษณาคั่นระหว่างคลิป 
ยังไม่รวมรายได้สมาชิก YouTube Premium มีรายได้แซง Netflix ไปแล้ว
 
หากเราลองมาดูรายได้ไตรมาสที่ผ่านมาของทั้ง 2 บริษัท
 
- YouTube ads มีรายได้ 2.9 แสนล้านบาท
- Netflix มีรายได้ 2.6 แสนล้านบาท
 
ตรงนี้ก็น่าคิดเหมือนกันว่าทั้ง 2 แพลตฟอร์มเป็นแอปพลิเคชันแย่งเวลาเหมือนกัน 
 
แต่ที่ต่างกันคือ YouTube เป็นเพียงตัวกลางให้ผู้ใช้งานเข้ามาอัปโหลดวิดีโอและมีรายได้หลัก ๆ มาจากการโฆษณา ซึ่งก็น่าติดตามว่าในไตรมาสต่อ ๆ ไป สถานการณ์จะเป็นอย่างไร
 
นอกจากนี้ ธุรกิจคลาวด์ก็ยังเติบโตแข็งแกร่งไม่แพ้กัน
ไตรมาสก่อน Google Cloud มีรายได้ 1.84 แสนล้านบาท เติบโตขึ้นมากถึง 45% เมื่อเทียบกับปีก่อน
ทั้งหมดนี้ ก็ทำให้ในไตรมาสนี้ Alphabet สามารถทำกำไรได้สูงกว่าที่นักลงทุนคาดการณ์ไว้
 
นอกเหนือจากเรื่องของผลประกอบการแล้ว
Alphabet ยังมีการประกาศแตกหุ้น หรือแตกพาร์ ในอัตราส่วน 20 : 1 
 
เพราะปัจจุบัน GOOG หรือหุ้น Alphabet มีมูลค่า 3,010 ดอลลาร์สหรัฐต่อหุ้น 
หรือราว 100,000 บาทต่อหุ้น
 
การที่แตกพาร์แบบนี้ ก็จะทำให้หุ้นของบริษัท มีราคาเหลือเพียง 150 ดอลลาร์สหรัฐต่อหุ้น 
หรือเพียง 5,000 บาทต่อหุ้น 
 
การทำแบบนี้ ก็จะเป็นวิธีการเสริม “สภาพคล่อง” เพื่อทำให้นักลงทุนสามารถเข้าถึงหุ้นได้ง่ายขึ้น นั่นเอง
 
โดยภายหลังจากประกาศผลประกอบการเมื่อคืน
ด้วยรายได้และกำไรที่ดีกว่าที่นักวิเคราะห์คาดการณ์เอาไว้
รวมถึงการรายงานเรื่องแตกพาร์ ก็ได้ทำให้ มูลค่าหุ้นของ Alphabet นั้นเพิ่มขึ้นทันที 9% 
ปัจจุบันมีมูลค่าบริษัทอยู่ที่ 66 ล้านล้านบาท..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-